**Jay Withington Johnson**, nado en Bessemer, Míchigan, o 30 de setembro de 1943 e finado en Bristow, Virxinia, o 17 de outubro de 2009, foi un político e xornalista estadounidense, membro da Cámara de Representantes por Wisconsin de 1997 a 1999, e director da Casa da Moeda dos Estados Unidos entre 2000 e 2001.

Tamén presentou os informativos nas canles WFRV-TV e WLUK-TV en Green Bay, Wisconsin.

Traxectoria
-----------

### Primeiros anos e formación

Johnson naceu en Bessemer, Míchigan, o 30 de setembro de 1943, e cursou o seu ensino secundario na *Bessemer High School*. Posteriormente acadou un grao técnico en Locución no *Gogebic Community College* en 1963 e o título superior (*Bachelor of Arts* ) en Locución na Universidade do Norte de Míchigan, en 1965. En 1970 obtivo o seu mestrado en Artes da Radio e da Televisión, na Universidade Estatal de Míchigan.

Carreira profesional
--------------------

### Comunicación

Johnson era veterano da Guerra de Vietnam e entre 1966 e 1968 exerceu como especialista en información do Exército dos Estados Unidos.

Nesa época tamén colaborou e foi membro do consello directivo de diversas organizacións sen ánimo de lucro, como *Easter Seals of WI*, *Libertas*, *United Way of America*, e asociacións de axuda a afectados pola violencia familiar ou por doenzas como a distrofia muscular.

No ámbito do xornalismo civil, Jay W. Johnson traballou desde 1964 como locutor e xornalista en Míchigan, Indiana e Florida, antes de se establecer en Green Bay, Wisconsin, onde traballou durante 16 anos nas cadeas de televisión WFRV-TV (1980-1986) e WLUK-TV (1987-1996).

### Política

En 1996, Johnson foi elixido representante do oitavo distrito de Wisconsin, polo Partido Demócrata, no Congreso dos Estados Unidos, e logo dun mandato foi derrotado polo membro da Asemblea Estatal de Wisconsin Mark Green, en 1998, polo que só permaneceu no Congreso ata o 3 de xaneiro de 1999. 

En agosto de 1999, Johnson foi nomeado director da Casa da Moeda dos Estados Unidos polo presidente Bill Clinton, en substitución de Philip N. Diehl, e foi confirmado polo Senado en maio de 2000. Ocupou o seu cargo durante pouco máis dun ano, xa que en agosto de 2001 o novo presidente nomeou a republicana Henrietta H. Fore como directora da ceca pública. 

### Comercio numismático

Logo do seu cesamento na *US Mint*, Johnson traballou por conta propia no sector do comercio por xunto de moedas de colección e converteuse no numismático principal da ceca privada *The Franklin Mint*. O 29 de xuño de 2009, a corporación *Goldline International, Inc.*, dedicada ao comercio numismático e de metais preciosos, anunciou que Johnson exercería a partir de entón como voceiro da compañía.

Recoñecementos
--------------

* (1988): Premio ao servizo dos Antigos Alumnos, Universidade do Norte de Míchigan.
* (1988): Premio ao Cidadán Sobresaliente, da loxa masónica Washington 21.

Vida Familiar
-------------

Jay W. Johnson estaba casado con JoLee Johnson e tiña dous fillastros.

O 17 de outubro de 2009, Johnson morreu na súa residencia familiar de Bristow, en Virxinia, aparentemente por un ataque ao corazón. O seu corpo foi sepultado no cemiterio Stonewall Memory Gardens, no condado Prince William, de Virxinia.

Notas
-----

1. ↑  "Johnson, Jay W. 1943-2009". *Biographical Directory of the United States Congress*.
2. 1 2 3 4  "Johnson, Jay W. 1943". *Wisconsin Historical Society*.
3. 1 2 3 4 5 6 7  Ryman, R. (2009). "Jay Johnson dies at 66; was congressman, Green Bay TV anchor". En *The Post Crescent*. 18 de outubro.
4. ↑  "Jay W. Johnson, Chief Numismatist". *The Frankling Mint*.
5. ↑  "Former U.S. Mint Director Jay Johnson Becomes Spokesperson for Gold and Precious Metals Company Goldline International, Inc". En *Business Wire*. 29 de xuño de 2009.
6. ↑  "Alumni Service Award Recipients". *Nothern Michigan University*.
7. ↑  "Former TV anchor, congressman Johnson dies". En *Milwaukee Journal Sentinel*. 18 de outubro de 2009.
8. ↑  Ryman, R. (2009). "Former congressman, Green Bay TV news anchor dies". En *Green Bay Press-Gazette*. 19 de outubro. Páxina A-3.
9. ↑  "Jay Withington Johnson". *FindaGrave.com*

Véxase tamén
------------

### Outros artigos

* Director da Casa da Moeda dos Estados Unidos
* Casa da Moeda dos Estados Unidos

### Ligazóns externas

* Comparecencias de Jay Johnson (vídeos)


|  |  |  |
| --- | --- | --- |
| Predecesor:**Philip N. Diehl** | **Director da Casa da Moeda dos Estados Unidos**2000 - 2001 | Sucesor:**Henrietta H. Fore** |

* Portal:Estados Unidos de América

|  |  |
| --- | --- |
| Control de autoridades | 
* Wd: Q1684374
* WorldCat
* VIAF: 41489967
* FAST: 1730566
* LCCN: no2001037929
* NNDB: 000159495
* USCongress: J000149

 |